“เพื่อไทย” ยื่นหนังสือ ป.ป.ช. ประเดิมร้องเอาผิด “นายกฯ-จุรินทร์” ปมทุจริตจัดซื้อถุงมือยาง
เลขาฯ พรรคเพื่อไทย ยื่นหนังสือ ป.ป.ช. ร้องเอาผิด นายกฯ และ รมว.พาณิชย์ กรณีทุจริตจัดซื้อถุงมือยางองค์การคลังสินค้า (อคส.) เสียหายกว่า 2,000 ล้านบาท 
เลขาฯ พรรคเพื่อไทย ยื่นหนังสือ ป.ป.ช. ร้องเอาผิด นายกฯ และ รมว.พาณิชย์ กรณีทุจริตจัดซื้อถุงมือยางองค์การคลังสินค้า (อคส.) เสียหายกว่า 2,000 ล้านบาท
10 มี.ค. 2564

นายประเสริฐ จันทรรวงทอง เลขาธิการพรรคเพื่อไทย ได้เดินทางไปยื่นเรื่องต่อคณะกรรมการป้องกันและปราบปราบการทุจริตแห่งชาติ (ป.ป.ช.) เพื่อขอให้ไต่สวนเอาผิด พล.อ.ประยุทธ์ จันทร์โอชา นายกรัฐมนตรีและ รมว.กลาโหม พร้อมด้วยนายจุรินทร์ ลักษณวิศิษฏ์ รองนายกรัฐมนตรีและ รมว.พาณิชย์ กรณีปล่อยปละละเลยให้เกิดทุจริตการซื้อขายถุงมือยางขององค์การคลังสินค้า (อคส.) มูลค่า 112,500 ล้านบาท นอกจากนั้น ยังขอให้เอาผิดฐานผิดจริยธรรมร้ายแรงด้วย
โดยฝ่ายค้านกล่าวหาว่า พล.อ.ประยุทธ์ ในฐานะประธานคณะกรรมการนโยบายรัฐวิสาหกิจ จงใจร่วมกับนายจุรินทร์ ปกปิดการกระทำทุจริตในหน่วยงานของรัฐ และละเว้นไม่ระงับยับยั้งความเสียหายอันเกิดจากการทุจริต ทั้งที่ พล.อ.ประยุทธ์ รู้เรื่องการทุจริตมาก่อนหน้าวันที่ 14 ก.ย.63 แต่กลับร่วมปกปิดการทุจริต ทำให้สูญเงินของรัฐไม่น้อยกว่า 400 ล้านบาท และขอให้ไต่สวนนายจุรินทร์ ในฐานะผู้กำกับดูแล อคส. กรณีเอื้อประโยชน์แต่งตั้งคนสนิทและผู้ช่วย ส.ส.ที่ไม่มีคุณสมบัติให้เป็นประธานคณะกรรมการ อคส.จนมีการจัดทำสัญญาลวงซื้อขายถุงมือยางของ อคส.มูลค่าความเสียหาย 2,000 ล้านบาท โดยมีพยานหลักฐานเป็นรายงานการประชุมและคลิปเสียงของนายสุชาติ เตชจักรเสมา ประธานกรรมการ อคส.กล่าวพาดพิงถึงนายจุรินทร์
นอกจากนี้ นายจุรินทร์ยังละเว้นการที่จะต้องปฏิบัติตามกฎหมายต่อกรณีดังกล่าว ร่วมปกปิดการทุจริต ทำให้สูญเงินของรัฐไม่น้อยกว่า 400 ล้านบาท นอกจากนี้ยังมีพฤติกรรมหลายประการที่คณะกรรมการ ป.ป.ช ต้องสอบสวนว่านายจุรินทร์ รู้เห็นเป็นใจกับประธานคณะกรรมการ อคส. อันเป็นความผิดต่ออำนาจหน้าที่ตามพระราชกฤษฎีกาจัดตั้งองค์การคลังสินค้า (ฉบับที่ 6) พ.ศ. 2535 และมีความผิดตาม พ.ร.บ.ว่าด้วยความผิดเกี่ยวกับการเสนอราคาต่อหน่วยงานรัฐ พ.ศ.2542
นอกจากนี้ ยังขอให้ ป.ป.ช.ไต่สวนนายสุชาติ เตชจักรเสมา ประธานกรรมการ อคส.กรณีปฏิบัติ หรือละเว้นการปฏิบัติหน้าที่ หรือใช้อำนาจหน้าที่ขัดต่อกฎหมาย และมีความผิดตาม พ.ร.บ.ว่าด้วยความผิดเกี่ยวกับการเสนอราคาต่อหน่วยงานรัฐ พ.ศ.2542 รวมทั้งกรรมการ อคส. กรณีทราบเรื่องการจัดทำสัญญาซื้อขายถุงมือยาง จากรายงาน พ.ต.อ.รุ่งโรจน์ พุทธิยาวัฒน์ รักษาการแทนผู้อำนวยการ อคส. แล้วกระทำผิดหน้าที่ตาม พ.ร.บ.ว่าด้วยความผิดเกี่ยวกับการเสนอราคาต่อหน่วยงานรัฐ พ.ศ.2542 พระราชกฤษฎีกาจัดตั้งองค์การคลังสินค้า (ฉบับที่ 6) พ.ศ.2535 รวมทั้งขอให้ไต่สวน พ.ต.อ.รุ่งโรจน์ กรณีปฏิบัติ หรือละเว้นการปฏิบัติหน้าที่ หรือใช้อำนาจหน้าที่ขัดต่อกฎหมาย และมีความผิดตาม พ.ร.บ.ว่าด้วยความผิดเกี่ยวกับการเสนอราคาต่อหน่วยงานรัฐ พ.ศ. 2542 พระราชกฤษฎีกาจัดตั้งองค์การคลังสินค้า (ฉบับที่ 6) พ.ศ. 2535 กับพวกอีกหลายรายในลักษณะแบ่งแยกหน้าที่กันกระทำ
เลขาธิการพรรคเพื่อไทย กล่าวว่า ได้นำหลักฐานกล่าวหา พล.อ.ประยุทธ์ และนายจุรินทร์ จำนวน 32 หน้า พร้อมเอกสารประกอบ 47 รายการ ยื่นต่อ ป.ป.ช.ให้ไต่สวนเป็นกรณีเร่งด่วน กรณีการทำสัญญาลวงซื้อขายถุงมือยางของ อคส.ตามที่ได้อภิปรายไม่ไว้วางใจไป ซึ่ง พล.อ.ประยุทธ์ ต้องร่วมรับผิดชอบด้วย ในฐานะประธานกรรมการนโยบายรัฐวิสาหกิจ แต่จงใจร่วมกับนายจุรินทร์ ปกปิดการกระทำทุจริตในหน่วยงานและไม่ยับยั้งความเสียหายจากการทุจริต ทำให้ผู้กระทำผิดยักย้ายถ่านโอนเงินทุจริต 2,000 ล้านบาทไปจนเสร็จสิ้น ทั้งที่อยู่ในอำนาจจะยับยั้งได้ แต่ละเว้นไม่ทำ
เลขาธิการพรรคเพื่อไทย กล่าวว่า สัปดาห์หน้าจะยื่นเรื่องเอาผิดนายณัฏฐพล ทีปสุวรรณ อดีต รมว.ศึกษาธิการ กรณีแต่งตั้งผู้ขาดคุณสมบัติเป็นเลขาธิการสำนักงานส่งเสริมสวัสดิการและสวัสดิภาพครูและบุคลากรทางการศึกษา (สกสค.) และจะทยอยยื่นเรื่องไต่สวนรัฐมนตรีที่ถูกอภิปรายให้เสร็จภายในเดือน มี.ค.นี้